१२औं खेलाडी छुटेको खेल
सहिद स्मारक ‘ए’ डिभिजन लिग २०७६ मा दशरथ रंगशालाको प्यारापिट खालीखाली भएको माहोलमा खेल्नुपर्दा मच्छिन्द्र क्लबका मिडफिल्डर विशाल राईले भनेका थिए, ‘खेल्ने हाम्रो काम हो । राम्रो खेल्न मिहिनेत गर्छौं । तर दर्शक नै नभएको खाली रंगशालामा खेल्दा अल्छी लाग्दो हुँदो रहेछ । जोस नै हराउने रहेछ ।’
काठमाडौँ — सहिद स्मारक ‘ए’ डिभिजन लिग २०७६ मा दशरथ रंगशालाको प्यारापिट खालीखाली भएको माहोलमा खेल्नुपर्दा मच्छिन्द्र क्लबका मिडफिल्डर विशाल राईले भनेका थिए, ‘खेल्ने हाम्रो काम हो । राम्रो खेल्न मिहिनेत गर्छौं । तर दर्शक नै नभएको खाली रंगशालामा खेल्दा अल्छी लाग्दो हुँदो रहेछ । जोस नै हराउने रहेछ ।’गत फागुनमा सकिएको लिगको अन्तिम खेलमा आर्मीलाई हराएर उनकै क्लब च्याम्पियन भयो । त्यस बेला प्यारापिट खाली–खाली हुनुको कारण थियो, घरेलु फुटबलको घट्दो आकर्षण । यसका पछि अनेक कारण छन् । तर, त्यो कुनै बाहिरी संकट थिएन ।चीनको वुहानबाट डिसेम्बरमा फैलिएको कोरोना भाइरस रोग (कोभिड १९) महामारीका कारण विश्वमै खेल गतिविधि ठप्प भयो । यो महामारीविरुद्ध लड्न सरकारले जारी गरेको लकडाउनका कारण उत्कर्षमा पुगिसकेका फुटबल लिगहरू रोकिए । त्यसैले टेलिभिजनको प्रत्यक्ष प्रसारणमै भए पनि फुटबलको मजा लिने अवसर थिएन । यसैबीच जर्मन बुन्डेसलिगा शनिबार पुनः सुचारु भयो । र, कोभिड–१९ महामारीका कारण रोकिएपछि दुई महिनायता सञ्चालनमा आउने पहिलो मुख्य फुटबल प्रतियोगिता बन्यो बुन्डेसलिगा ।पहिलो दिन भएका ६ खेलमा सबैले बुन्डेसलिगामा नजर लगाए । दर्शकको उपस्थितिमा कीर्तिमान बनाइरहेको बुन्डेसलिगाका खेल लकडाउनपछि फर्किंदा खाली रंगशालामै आयोजना गरियो । केही नियम परिवर्तन गर्दै निरन्तरता दिइएको लिगलाई टेलिभिजनको प्रत्यक्ष प्रसारणमार्फत धेरैले हेरे । फुटबलमा १२औं खेलाडीका रूपमा लिइने दर्शकबिनै भएको खेललाई टेलिभिजनमा हेर्दा पनि फरक पर्छ त ?नेपाली राष्ट्रिय टिमका डिफेन्डर अनन्त तामाङ भन्छन्, ‘दर्शकबिनाको खेल टीभीमा हेर्न पनि मजा नआउने रहेछ । नरमाइलो लाग्यो । खेलको स्तर पहिलाभन्दा अलि घटेको हो कि जस्तो पनि लाग्यो ।’ बोरुसिया डर्टमुन्डले घरेलु मैदानमा साल्काविरुद्ध गरेको प्रतिस्पर्धा टेलिभिजनमा हेर्न बसेका उनले भने, ‘दर्शकबिनाको खेल स्क्रिनमा हेर्न पनि गाह्रो भयो । त्यसैले हालान्डले गोल हानेपछि खेल नै हेरिनँ ।’ डर्टमुन्डले ४–० ले जितेको उक्त खेलको पहिलो गोल इर्लिङ ब्रट हालान्डले २९औं मिनेटमा गरेका थिए ।सिग्नल इडुना पार्कमा हात पारेको जितसँगै डर्टमुन्डले शीर्षस्थानको बायर्न म्युनिखसँगको दूरी १ अंकमा छोट्याएको उक्त खेल पूरा समय हेरेका गोलकिपर विशाल श्रेष्ठले भने, ‘धेरै पछि (२ महिना) खेल हेर्न पाउँदा रमाइलो लाग्यो ।’ तर उनले पनि खेलाडीहरूमा उत्साह पटक्कै देखेनन् । सहिद स्मारक ‘ए’ डिभिजन लिग च्याम्पियन मच्छिन्द्रका यी गोलकिपरलाई लाग्यो– सबै मानसिक रूपमा थाकेका छन्, खेलाडीहरू मेन्टल्ली डिस्टर्ब छन् । यो कोरोनाकै असर हुन सक्छ ।दर्शकबिनाको खेलबारे विशालले भने, ‘टेलिभिजनमै हेर्दा थाह हुन्थ्यो कि गेममा पेस थियो तर चार्म थिएन । दर्शक नभएर होला त्यो । किनभने दर्शकको हल्ला र साथले गेम नै चेन्ज गरिदिन्छ । वास्तवमै दर्शक १२औं खेलाडी हुन् र बिनादर्शकको खेलमा फुटबलको आकर्षण नै हराउँछ । पहिला हामी एकेडेमी (एन्फा) बाट खेल्दा दर्शक हुँदैनथे । हिजो (शनिबार) बुन्डेसलिगाको खेल त्यस्तै लाग्यो ।’१९ वर्षे हालान्डले गोल गरेपछि सहकर्मीहरूबाट अलग्गै रहेर खुसियाली मनाएका थिए । बेन्चमा रहेका सब्स्टिच्युट खेलाडी, मिडिया सेन्टरका पत्रकारले पनि सामाजिक दूरीमा रहेर मास्क लगाइरहेका थिए । डर्टमुन्डको घरेलु रंगशाला ८१ हजार दर्शक अटाउने क्षमताको छ, जुन जर्मनीकै सबभन्दा ठूलो रंगशाला हो । लिगमा औसतमा सबभन्दा बढी दर्शकको उपस्थिति हुने पनि यही इडुना पार्क हो ।‘खुसियाली मनाउँदा पनि साथीहरू सँगै नहुने, एकअर्कालाई नछोएको देख्दा अनौठो लाग्यो । पाँच जना खेलाडी परिवर्तन गर्न पाउने नयाँ नियम पनि फरक नै लाग्ने रहेछ,’ विशालले भने । उनी जर्मन गोलकिपर एवम् कप्तान म्यानुएल नोयका समर्थक हुन् । त्यसैले जर्मन क्लबमा बायर्न म्युनिख मन पराउँछन् । खासमा उनी स्पेनी महारथी रियल म्याड्रिड र फ्रान्सेली क्लब पीएसजीका समर्थक हुन् । स्पेनी लिग सुचारु हुने निश्चित भइसकेको छैन भने फ्रान्समा लिग पूरा नहुने अवस्था देखिएपछि शीर्षस्थानको पीएसजीलाई च्याम्पियन घोषणा गरिसकिएको छ ।थ्री स्टार क्लबसँग आबद्ध अनन्त प्रिमियर लिग क्लब लिभरपुलका समर्थक हुन् । त्यसैले अलि चिन्तित छन् । ‘बुन्डेसलिगा सुरु भयो, अब त इंग्लिस प्रिमियर लिग पनि हुन्छ होला,’ उनले भने, ‘प्रिमियर लिग सुरु भयो भने लिभरपुल च्याम्पियन हुन्छ । तर, क्यान्सिल भयो भने तीन दशकपछि जित्न लागेको उपाधि पनि जान्छ, तनाब नै हुन्छ ।’